Gennemgangen af en række akutte ortopædkirurgiske operationer på hospitalet i Thisted vækker bekymring. - Vores bekymring går på, at vi har set, at kvaliteten ved nogle operationer ikke altid er, som vi kunne ønske os i Thisted. Derfor har vi handlet med det samme og har sat midlertidige tiltag i værk, da den faglige kvalitet har højeste prioritet, siger lægefaglig direktør, Michael Braüner Schmidt, i en pressemeddelelse fra Aalborg Universitetshospital. 500 berørte borgere vil i de kommende dage modtage en besked i deres E-Boks. Omkring 30 af borgerne bliver kontaktet, da hospitalet gerne vil se dem til en ambulant undersøgelse. Det er altså kun de ca. 30 personer, som man vurderer, at der kan være blevet fejlbehandlet. - Det er en alvorlig situation, og vi tager os af de patienter, hvor vi har en bekymring. Samtidig sender vi også breve ud til patienter, hvor der ikke er noget at påtale, fordi vi gerne vil berolige dem, siger Michael Braüner Schmidt. To udfordringer En undersøgelse af en tre måneders periode i 2019 viste, at der var udfordringer på to områder. Undersøgelsen blev herefter udvidet til hele 2019. Udfordringen med den faglige kvalitet drejer sig om operationer, der vedrører sår og dybere infektioner samt operationer på hofter, ben og fødder. Færre operationer Aalborg Universitetshospital og hospitalet i Thisted har sammen rejst bekymringen. Operationer i Thisted vil i den kommende tid primært blive foretaget i dagtimerne, mens der ikke vil blive opereret i weekender. Patienter vil derfor kunne risikere at skulle overføres til Aalborg. - Med denne midlertidige løsning kan vi sikre, at så mange akutte ortopædkirurgiske operationer som muligt forbliver i Thisted. Det er et stort fokus for os. Men vigtigst af alt er patientsikkerheden og, at vores patienter får den faglige kvalitet i behandlingen, som de har krav på, siger Michael Braüner Schmidt. TV2 Nord jagter lige nu en kommentar fra Regionsrådsformand, Ulla Astman (Socialdemokratiet). Efter planen vil en handlingsplan for både kort- og langt sigt bliver præsenteret for Forretningsudvalget og Regionsrådet henholdsvis d. 9. og d. 17. december.

Referat:
500 borgere, der har været under kniven i forbindelse med akutte ortopædkirurgiske operationer i Thisted, modtager i den kommende tid en besked i deres E-Boks.